12.6.2023.
LV
Eiropas Savienības Oficiālais Vēstnesis
C 204/5
Saskaņā ar ierosināto regulējumu kolēģijas atzinumi papildus tam, ka tie piekrīt vai nepiekrīt konkrētiem uzraudzības lēmumiem, var ietvert arī nosacījumus un ieteikumus, ko kolēģija uzskata par vajadzīgiem, lai mazinātu jebkādus trūkumus CDP riska pārvaldībā (7).
ECB atzinīgi vērtē ierosināto regulu, jo tā ļauj kolēģijas locekļiem precizēt apsvērumus, par kuriem viņi balso, un norādīt uz atlikušajām bažām.
Lai vēl vairāk uzlabotu balsošanas procesu, kolēģijas locekļi būtu arī jāmudina sniegt pamatojumu, kad viņi balso kolēģijas atzinuma procesā, lai CDP kompetentā iestāde kolēģijas atzinumā varētu vairāk izmantot kolēģijas locekļu dažādās perspektīvas.
Visbeidzot, ECB atbalsta ierosināto CDP kompetentās iestādes pienākumu norādīt pamatojumu, savā lēmumā pilnībā izskaidrojot jebkādas būtiskas novirzes no kolēģijas atzinuma (8).
ECB uzskata, ka šie ierosinātie pasākumi pastāvīgi uzlabos kolēģiju iesaisti un palīdzēs nodrošināt, ka CDP uzraudzība atbalsta efektīvu sadarbību ar visām attiecīgajām iestādēm un gūst labumu no to viedokļa.
ECB atbalsta ierosinātās regulas noteikumu par to, ka kolēģijas locekļiem ir jāsniedz lielāks ieguldījums ikgadējās pārskatīšanas procesā, un ierosina, ka šim ieguldījumam nevajadzētu aprobežoties tikai ar gada pārskata biežuma un dziļuma noteikšanu, bet tam būtu arī jāpievēršas šādas pārskatīšanas uzraudzības aspektiem.
1.1.2.
Sadarbība kopējās uzraudzības komandās (KUK)
ECB pilnībā atbalsta priekšlikuma pamatā esošo nodomu atļauju saņēmušo ES CDP uzraudzības īstenošanā ieviest KUK.
Kolēģijas locekļu iesaistes uzlabošana pastāvīgās uzraudzības procesā, jo īpaši attiecībā uz iebildumu neizteikšanas procedūru piemērošanas pārskatīšanu, pārbaudēm uz vietas un saistībā ar ikgadējo pārskatīšanas procesu, ir solis ceļā uz uzraudzības stiprināšanu Savienības līmenī.
Tas palīdzēs kolēģijas locekļiem gūt dziļāku kopīgu izpratni par galvenajām norisēm, kas ietekmē CDP riskus un riska pārvaldību, tādējādi uzlabojot CDP kompetento iestāžu un kolēģijas locekļu dialoga efektivitāti un lietderību visā Savienībā.
Tas arī ļaus apvienot CDP kompetento iestāžu un kolēģiju resursus, kas vēl vairāk veicinās ES CDP uzraudzības izmaksu lietderību gan nacionālo kompetento iestāžu, gan kolēģijas locekļu labā.
Tomēr ECB neuzskata par nepieciešamu šim nolūkam izveidot jaunu uzraudzības iestādi, jo tas var radīt lielāku institucionālo sarežģītību.
Lai nodrošinātu proporcionalitāti, ECB ierosina paļauties uz esošo sadarbību kolēģijas ietvaros.
Šajā sakarā ECB ierosina KUK paredzētos uzdevumus uzticēt kolēģijai kā kopīgas uzraudzības darbības, kurās brīvprātīgi piedalās kolēģijas locekļi saskaņā ar principu “nav obligāti, nav aizliegts”.
Ja neviens kolēģijas loceklis kopā ar kompetento iestādi nevēlas piedalīties kopīgā uzraudzības darbībā, tas nozīmē, ka kompetentā iestāde uzņemas šo uzdevumu viena pati.
Lai kopīgās uzraudzības darbības iekļautu esošajos kolēģijas procesos, ECB ierosina pievienot papildu elementu CDP kompetento iestāžu ziņojumam par gada pārskatīšanas procesu, (9)proti, plānu kopīgām uzraudzības darbībām nākamajā gada pārskata periodā.
Papildus KUK uzdevumiem saskaņā ar ierosināto regulu ECB ierosina arī kopīgas uzraudzības darbības, lai sniegtu ieguldījumu iebildumu neizteikšanas procedūrā saistībā ar CDP maržas modeļu izmaiņu apstiprināšanu, kā arī attiecībā uz ES CDP kompetentās iestādes veikto ikgadējo pārskatīšanu un novērtēšanu (10).
Kopīgajās uzraudzības darbībās būtu jāiekļauj arī iespējamās speciālās mācības kā papildu instruments CDP risku un riska pārvaldības procedūru novērtēšanai sadarbības ietvaros.
Lai visas iestādes, tostarp kolēģija, varētu efektīvi piedalīties iebildumu neizteikšanas procedūrās, ECB ierosina pagarināt attiecīgo novērtēšanas termiņu (sk. 3.2. punktu).
(7) (8) (9) (10)
Sk.
ierosinātās regulas 1. panta 12) punktu, ar ko ETIR iekļauj jaunu 17.b panta 2. punkta c) apakšpunktu. Sk.
ierosinātās regulas 1. panta 12) punktu, ar ko ETIR iekļauj jaunu 17.b panta 3. punktu. Sk.
ierosinātās regulas 1. panta 16) punktu. Sk.
ierosinātās regulas 1. panta 16) punktu, ar ko groza ETIR 21. pantu.